b'\n_START_ARTICLE_\nSne\xc5\xbeno znamenje\n_START_SECTION_\nVsebina\n_START_PARAGRAPH_\nPrve dni po osvoboditvi se partizanski tiskar \xc5\xa0tefan vrne domov. Sprememba je zanj prevelika, zato je izgubljen. Zapleta se v moralne dileme in i\xc5\xa1\xc4\x8de odgovore na ob\xc4\x8da \xc4\x8dlove\xc5\xa1ka vpra\xc5\xa1anja, ki jih postavlja sodobni \xc4\x8das. \xc5\xa0tefanovo \xc5\xbeivljenje je zaznamovano s skrivnostnim usodnim dogodkom, ki se je zgodil v \xc4\x8dasu vojne, to je bratova smrt. Skrivnost te smrti se razkriva polagoma. Resnico ve le \xc5\xa0tefan, ki bralca do nje pripelje skozi notranji monolog._NEWLINE_Vzporedno z odkrivanjem bratove smrti te\xc4\x8de zgodba o razvoju ljubezni med \xc5\xa0tefanom in bratovo vdovo Pavlino. Ta ljubezen dobi znak prepovedanega, saj naj bi Pavlinina dru\xc5\xbeina med vojno pomagala belogardistom, sovra\xc5\xbenikom, to pa \xc5\xa0tefanu ni bilo v prid. \xc5\xa0tefana zaradi obiskovanja Pavlinine dru\xc5\xbeine in suma, da je tudi on pomagal sovra\xc5\xbeniku ter nekaterih drugih nami\xc5\xa1ljenih prekr\xc5\xa1kov zaprejo. Obto\xc5\xbeijo ga izdaje partizanske bolni\xc5\xa1nice med vojno._NEWLINE_Tu se razkrije skrivnost bratove smrti. \xc5\xa0tefan ga je ob begu iz bolni\xc5\xa1nice moral ubiti, da ga ne bi dobili Nemci.\n_START_SECTION_\nO romanu\n_START_PARAGRAPH_\nRoman Sne\xc5\xbeno znamenje je Suhodol\xc4\x8danovo nedokon\xc4\x8dano delo, iz\xc5\xa1lo je po njegovi smrti. Nujne posege v besedilo je opravil Ivo Zorman._NEWLINE_Roman je pripoved o usodnem dogajanju med vojno, razplet tega dogajanja je v pripovedovalnem \xc4\x8dasu._NEWLINE_Dogajanje vojne in dogodki \xc2\xbbsedanjosti\xc2\xab\xc2\xa0te\xc4\x8dejo vzporedno, kot bi se pojasnjevali, dopolnjevali._NEWLINE_Zgradba romana je analiti\xc4\x8dna in sinteti\xc4\x8dna. Analiti\xc4\x8dna pripoved je iz vojnih dni in poteka do bratove smrti, sinteti\xc4\x8dna pripoved sedanjosti pa do smrti njegove \xc5\xbeene. Obe smrti sta povezani s \xc5\xa0tefanom in med seboj._NEWLINE_Od za\xc4\x8detka do konca romana se junak in avtor vse bolj zbli\xc5\xbeujeta. Na koncu se izpoved prevesi v razmi\xc5\xa1ljanje o skrivnostih \xc5\xbeivljenja in smrti._NEWLINE_Sporo\xc4\x8dilo romana je, da se nobene smrti ne da premagati, ne da se je nadomestiti. \xc5\xa0tefan ne more nadomestiti brata, zato prekine zvezo s Pavlino, ona pa naredi samomor.\n_START_SECTION_\nKritike\n_START_PARAGRAPH_\n"Roman je zadnje pisateljevo delo in snovno posega v dogajanje prvih dni po kon\xc4\x8dani vojni: medvojni delavec v razli\xc4\x8dnih partizanskih tehnikah in partizanski tiskar se sicer sre\xc4\x8dno vrne domov, a se nekako ne znajde. Za seboj_NEWLINE_ima hude vojne preizku\xc5\xa1nje, ki pa ga ne preoblikujejo v delavnega ustvarjalca \xc5\xbeivljenja, \xc5\xbeivljenje_NEWLINE_se mu dogaja samo od sebe, vse te\xc4\x8de po nekak\xc5\xa1nem nepredvidljivem, umirjenem ali vznemirljivem ustaljenem toku, po poti od \xc5\xbeivljenja proti_NEWLINE_smrti._NEWLINE_Tisto, kar vseeno napolnjuje tak\xc5\xa1no obstajanje je ve\xc4\x8dina napetost med mo\xc5\xa1kim in \xc5\xbeensko, \xc4\x8dutno, duhovno in \xc4\x8dustveno. Vanjo se pripovedovalec tudi osredoto\xc4\x8di z nekak\xc5\xa1no razmi\xc5\xa1ljevalno zastrtostjo in poglobljenostjo. Knjiga zato ni branje za kratek \xc4\x8das, je pa lahko bogato do\xc5\xbeivetje zahtevnej\xc5\xa1emu, ob\xc4\x8dutljivej\xc5\xa1emu bralcu." (Primorski dnevnik 1981: 5)_NEWLINE_"Snov Suhodol\xc4\x8danovih romanov je iz NOB in iz \xc4\x8dasa po 2. svetovni vojni, ko ljudem nenehne in hitre spremembe podirajo ustaljen na\xc4\x8din \xc5\xbeivljenja. Prilagajajo se le po\xc4\x8dasi in ste\xc5\xbeka in od tod tudi njihovi \xc5\xbeivljenjski padci. V \xc4\x8dasu sprememb se vsak bori in boji zase, za svoj polo\xc5\xbeaj v novonastajajo\xc4\x8di dru\xc5\xbebi. Da bi bil ta polo\xc5\xbeaj nadvse ugoden, so pripravljeni druge teptati ali celo polo\xc5\xbeiti roko nanje." (Pe\xc4\x8dovnik 1996: 39)_NEWLINE_"V ospredju je zlasti moralna problematika nosilcev dogajanja v romanih. Morala in etika dru\xc5\xbebe, v kateri se dogajajo take hitre spremembe so povsem na tleh. Ljudje so nepote\xc5\xa1eni, naveli\xc4\x8dani, \xc4\x8dustveno zavrti. Neko\xc4\x8d pomembni dogodki so zanje postali povsem vsakdanji. Njihovo domi\xc5\xa1ljijo rahlo razburka le \xc5\xa1e skrajno in podlo dejanje, kot je umor in tako obupano dejanje, kor je samomor." (Pe\xc4\x8dovnik 1996: 39)_NEWLINE_"Njegovemu na\xc4\x8dinu pripovedovanja je prilagojena tudi raba lo\xc4\x8dil. Pogosto uporablja tropi\xc4\x8dje, kot znak zamolka ali razmi\xc5\xa1ljajo\xc4\x8de ti\xc5\xa1ine. To velja za vse romane (Svetlice, Bog ljubezni, Sledovi mol\xc4\x8de\xc4\x8dih, Noro \xc5\xbeivljenje, Najdalj\xc5\xa1a no\xc4\x8d, Trenutki in leta in Sne\xc5\xbeno znamenje), katerih skupna zna\xc4\x8dilnost je tudi motto oziroma geslo. To je pregovor ali verz, najve\xc4\x8dkrat naveden iz znanih avtorjev. Kot raz\xc5\xa1irjen naslov napoveduje namen, na\xc4\x8din sporo\xc4\x8danja ali perspektivo besedila." (Pe\xc4\x8dovnik 1996: 40)_NEWLINE_"Podjetje, ki je mnogokrat tvegano in neuspe\xc5\xa1no, kadar nedokon\xc4\x8dano delo izdajamo kot  zaklju\xc4\x8deno celoto v posebni knjigi, se je s Sne\xc5\xbenim znamenjem posre\xc4\x8dilo. Dobili smo koherenten tekst, \xc4\x8de ozna\xc4\x8dimo samo njegovo fabulativno povezanost in si\xc5\xbeejsko gradnjo, tako da lahko najbr\xc5\xbe samo poznavanje zapu\xc5\xa1\xc4\x8dine in dele\xc5\xbea korektur ali pa iz\xc4\x8drpna znanstvena analiza odkrijeta znotraj romana njegov avtorski torzo. Vsekakor pa bi bila narejena literarna \xc5\xa1koda, \xc4\x8de bi delo ostalo v rokopisu, saj smo dobili v bero vojne literature dovolj pomemben tekst." (Zorn 1988: 85)_NEWLINE_"Vse, kar se dogaja, je namre\xc4\x8d globoko simboli\xc4\x8dno povezano s preteklostjo, ne le v zvezi vzroka in posledice, marve\xc4\x8d v celovitosti identitete. Zato je roman si\xc5\xbeejno zgrajen tako, da oba fabulativna \xc4\x8dasa, vojni in dana\xc5\xa1nji, s svojimi usodnimi dogodki potekata \xc4\x8disto simetri\xc4\x8dno." (Zorn 1988: 86)_NEWLINE_"Suhodol\xc4\x8danovo pisanje je emocionalno nabito, polno in gosto, brez cenenega sentimenta, pa vendar prevle\xc4\x8deno s patino neke mirne, vseodpu\xc5\xa1\xc4\x8dajo\xc4\x8de \xc5\xbealosti skozi vse svoje strani.  Tako dobivamo roman, ki je vso grozo in travmo za padlimi in umrlimi med vojno odprl skozi intimo, do poslednjega vlakna zaznamovano z nepresegljivim \xc4\x8dasom smrti. V tem je roman pomembno literarno delo, gotovo eno tehtnej\xc5\xa1ih del NOB literature zadnjih let." (Zorn 1988: 87)_NEWLINE_"Urednica zalo\xc5\xbebe Andreja Kmecl je najprej predstavila roman Sne\xc5\xbeno znamenje pokojnega pisatelja Leopolda Suhodol\xc4\x8dana, ki je bil tudi urednik zalo\xc5\xbebe Borec. Roman snovno posega v dogajanje prvih dni po kon\xc4\x8dani vojni. Spri\xc4\x8do pisateljeve nenadne smrti je delo pregledal in pripravil za tisk prijatelj in pisatelj Ivo Zorman." (Zlobec 1981: 2)'